פת הבאה בכסנין

איתן רוזנפלדר[[1]](#footnote-1)\*

במאמר זה נבחן את סוגיית פת הבאה בכסנין, על מנת להגיע לשורת ההלכה בצלחת. לשם כך, נעסוק בקצרה בגמרא ובראשונים, לאחר מכן נעבור לאחרונים ולהלכה למעשה.

ברכה על פת הבאה בכסנין

בגמרא בברכות (מא:–מב.) מובאות שלוש שיטות ביחס לברכה אחרונה על פת הבאה בכסנין:

1. בתחילה 'מזונות' ולבסוף "ולא כלום".
2. בתחילה 'מזונות' ולבסוף מעין שלוש.
3. בתחילה 'המוציא' ולבסוף ברכת המזון.

הראשונים נחלקו בפסיקת ההלכה בסוגיה זו:

א. הרי"ף שילב בין דעה א' לדעה ג':

"ומסקנא היכא דאכיל לה בתורת כסנין בתחלה מברך בורא מיני מזונות ולבסוף ולא כלום והיכא דאכיל לה בתורת קביעותא מברך עליה המוציא ושלש ברכות דאמר רב יהודה אמר שמואל לחמניות מערבין בהן ומברכין עליהן המוציא ואוקימנא בדקבע עלייהו". (רי"ף ברכות ל.)

הרי"ף מסכם שאם קבע סעודתו יברך "המוציא" וברכת המזון, אבל אם לא קבע סעודה אז יברך "מזונות" ולא יברך ברכה אחרונה.

ב. רבנו יונה הביא את דברי הרי"ף, אך הביא דעה נוספת הסוברת כמו הרי"ף בשינוי קל בהבנת "ולא כלום" – שהכוונה לברכת בורא נפשות. כלומר, שאם קבע סעודתו יברך "המוציא" וברכת המזון, אבל אם לא קבע סעודה יברך בתחילה "מזונות" ובסוף "בורא נפשות":

"וי"מ שלא בירך לבסוף כלל מפני שלא היה אכילה קבועה וכן נראה מתוך מה שכתב הרי"ף ז"ל. וי"מ שלא בירך אלא בורא נפשות בלבד". (רבנו יונה על הרי"ף בברכות ל.)

אף מדברי רש"י בסוגיה נראה שמברך בסוף "בורא נפשות", משום שהוא משווה דין "פת הבא בכסנין" לפת "אורז ודוחן".

ג. פסיקה שונה פסקו הרמב"ם, הרשב"א והרא"ש; כפי שכותב הרמב"ם:

"פת הבאה בכסנין אף על פי שהוא פת מברך עליה בורא מיני מזונות, ואם קבע סעודתו עליה מברך המוציא". (הלכות ברכות ג:ט)

 וביאר דבריו בהמשך:

"כל שמברכין עליו בתחלה המוציא מברכין לאחריו בסוף ברכת המזון כסדרה ארבע ברכות, וכל שמברכין עליו בתחלה בורא מיני מזונות מברכין בסוף לאחריו ברכה אחת מעין שלש חוץ מן האורז." (הלכות ברכות ג:יא)

הם הבינו שאם קובע סעודה על הפת יברך "המוציא" וברכת המזון, אבל אם לא קבע ילך לפי ברירת המחדל המקובלת שמברך "מזונות" ומעין שלש.

להלכה, פסק השולחן ערוך כדברי הרמב"ם, הרשב"א והרא"ש:

"פת הבאה בכיסנין, מברך עליו: בורא מיני מזונות, ולאחריו: ברכה אחת מעין שלש; ואם אכל ממנו שיעור... מברך עליו: המוציא וברכת המזון" (אורח חיים קסח:ו)

הרמ"א לא חלק עליו בזה, ואף המשנה ברורה הלך בעקבותיו.

הגדרת פת הבאה בכסנין

הגמרא לא מבארת מה נחשב 'פת הבא בכסנין', וממילא הראשונים נחלקו בהבנת המציאות המדוברת.

א. רבינו יונה בשם רבנו חננאל:

"וע"כ נראה כמו שפי' ר"ח ז"ל דפת הבאה בכסנין ר"ל הבאה בכיסין שעושין מן העיסה כמו כיס ומכניסין בפנים שקדים ודבש ומיני מתיקה". (רבינו יונה ברכות כט.)

רבינו יונה מביא בשם רבינו חננאל שמדובר בפת ממולאת בשקדים, דבש ומיני מתיקה.

ב. רש"י:

"פת הבאה בכסנין - לאחר אכילה וברכת המזון היו רגילים להביא כיסנין, והן קליות... ומביאין עמהן פת שנלושה עם תבלין כעין אובליאי"ש [=עוגות, מטעמים] שלנו, ויש שעושין אותן כמין צפורים ואילנות ואוכלין מהן דבר מועט, ומתוך שנותנים בה תבלין הרבה ואגוזים ושקדים ומאכלה מועט". (רש"י ברכות מא: ד"ה "פת הבאה בכסנין")

אם כן, רש"י מציע שמדובר בפת שנילושה בתבלינים, שקדים וכד' ומאכלה מועט. בכיוון דומה נקט הרמב"ם, שלדידו מדובר בעיסה שנילושה במי פירות או מיני תבלין.

ג. הערוך בשם רב האי גאון:

והערוך (שם) פירש עוד בשם רבינו האי שפת הבאה בכיסנין הם כעכין והיא פת בין מתובלת ובין שאינה מתובלת שעושים אותה כעכין יבשים וכוססין אותם בבית המשתה ושלא בבית המשתה ומנהג בני אדם שאוכלים ממנו קימעא (בית יוסף אוח קסח)

כלומר, לדידו מדובר במעין קרקרים.

להלכה כתב הטור:

"פת הבאה בכיסנין והוא פת שעשוי כמין כיסין מלאים צוקרא ושקדים ואגוזים ומיני תבלין" (טור אורח חיים קסח)

הבית יוסף חולק עליו וכותב שהואיל ומדובר בספיקא דרבנן יש להקל ולהתייחס לכל האפשרויות כ'פת הבאה בכסנין', וכן פסק בשולחן ערוך:

"פת הבאה בכיסנין, יש מפרשים: פת שעשוי כמין כיסים שממלאים אותם דבש או סוקר ואגוזים ושקדים ותבלין... וי"א שהיא עיסה שעירב בה דבש או שמן או חלב או מיני תבלין ואפאה, והוא שיהיה טעם תערובת המי פירות או התבלין ניכר בעיסה.

[הגה: וי"א שזה נקרא פת גמור, אלא אם כן יש בהם הרבה תבלין או דבש כמיני מתיקה שקורין לעקי"ך (עוגה) שכמעט הדבש והתבלין הם עיקר, וכן נוהגים...];

וי"מ שהוא פת, בין מתובלת בין שאינה מתובלת, שעושים אותם כעבים יבשים וכוססין אותם... והלכה כדברי כולם שלכל אלו הדברים נותנים להם דינים שאמרנו בפת הבאה בכסנין". (שולחן ערוך ורמ"א אורח חיים קסח:ז)

אם כן, המחבר והרמ"א פוסקים ככל דעות הראשונים להקל שלא יברכו עליהם "המוציא" וברכת המזון, אלא אם כן הייתה קביעות סעודה, אך הם נחלקו אם צריך שעיקר העיסה תהיה נילושה במי פירות כדעת הרמ"א (וכן פסק המשנ"ב) או שלא צריך כדעת המחבר.

מהו המילוי

הראשונים התייחסו למילוי של מיני ממתקים, מגדים ושקדים, אך מה לגבי מילוי אחר?

שיבולי הלקט כתב אגב פירושו את דברי רש"י שהובאו:

"כתב רבנו ישעיהו זצ"ל הנך מולייתות הנאפות בתנור מבשר, דגים או מגבינה אף על גב דבשר ודגים וגבינה עיקר מברכינן עלייהו "המוציא" דבתר חמשת המינין אזלינן, ולא בתר בשר, דגים וגבינה דחשיבי לאינשי".

(סדר ברכות, סימן קנט)

שיבולי הלקט מתייחס לפת הממולאת בבשר, דגים וגבינה, ופוסק שברכתה "המוציא". בעקבותיו הולך הבית יוסף, וכן פסק בשולחן ערוך.

המגן אברהם והט"ז נחלקו בהבנת השולחן ערוך. הט"ז מסביר כי לדעת השו"ע מדובר בפת הבא בכסנין, אך בסעיף זה מדובר כשקבע את סעודתו בכך. לעומתו, המג"א והמשנ"ב טוענים כי מדובר בלחם גמור, ולפיכך יש לחלק בין פת ממולאת שנועדה למאכל לבין פת ממולאת שנועדה לקינוח.

אפוי או מבושל ודין ספיקות

הערוך כתב בפירוש: "רגילין לבשל חיטין ופולים ולועסות אותן ולתת בהן צימוקים וקרויין כיסני", מדבריו נראה כי הוא מכוון בדבריו שמדובר במאכל מבושל. אמנם, רבים מהפוסקים חולקים עליו (וכן כתב בפירוש ה"שיבולי הלקט" בהמשך דבריו).

עוד יש לציין, כי אמנם הבית יוסף לא התייחס לשאלה אם מדובר באפוי או מבושל, אך מדבריו בהגדרת 'פת הבאה בכסנין' עולה כי במקום של מחלוקת נקל ולא נברך 'המוציא', אלא נגדיר אותו כפת הבא בכסנין.

אמנם, על דרך הכרעה זו חלק הב"ח על אתר וסבר שלא ניתן להגדיר הכרעה כזו לקולא:

"ואיכא לתמוה למה אמר שהוא קולא הלא אם אינו מברך ברכה הראויה לה בין כך ובין כך הוא חומרא שעובר משום לא תשא ולכן נראה עיקר דאם אינו מתובל כלל אלא דעשאן כעכין יבשין ואפילו אית בהו נמי תבלין דבר מועט כיון שנילושה במים בלבד או אפילו הני כיסנין שנילושין בדבש או שמן או חלב והמים הם הרוב כל אלו אין לאכלן אלא בתוך הסעודה" (ב"ח אורח חיים קסח, דיבור המתחיל "ואיכא לתמוה")

מדברי הב"ח עולה בברור, כי אם אנו מסופקים בהגדרת מאכל מסוים כפת הבא בכסנין, נאכל אותו בתוך הסעודה.

הט"ז חלק על דברי הב"ח חמיו ונתן טעם לדברי הבית יוסף:

"ולי נראה דלא קשה מידי דודאי ברכת בורא מיני מזונות פוטר הכל אפילו עיסה דהא זיין אלא שמפני חשיבות הפת קבעו עליו המוציא ושלש ברכות משום הכי כל שאין ברור שיש שם חשיבות ואינו בכלל כיסנין יש להקל שלא להצריך המוציא ויש על זה גם שם חומרא שלא לומר בחנם המוציא ושלש ברכות:" (ט"ז אורח חיים קסח:ו)

הט"ז מסביר שמדובר בקולא הואיל ובסיסית ברכת 'מזונות' פוטרת אף עיסה, ולפיכך כאשר יש ספק האם לברך ברכת 'המוציא' שנתקנה מפני חשיבות הפת, יש להקל ולא להצריך. הוא מוסיף שדברים אלו הם גם חומרה מסוימת – שלא לברך לחינם 'המוציא' וברכת המזון.

לסיכום

**הגדרת "פת הבאה בכסנין":** נחלקו הראשונים בהגדרת "פת הבאה בכסנין" אם מדובר בפת ממולאת, במאפה שנילוש במי פירות, או בפת שאותה כוססים. להלכה – השולחן ערוך, הרמ"א והמשנה ברורה פסקו להקל כדעת כולם, אך נחלקו במאפה הנילוש במי פירות האם יש צורך שיהיה רובו מי פירות (רמ"א ומשנה ברורה) או מספיק אפילו מיעוטו (השו"ע).

**סוג המילוי:** נחלקו האם במילוי של אוכל רגיל – כגון בשר, דגים וגבינה יש צורך שיאכל כשיעור קביעת סעודה על מנת שיתחייב בברכת 'המוציא' (ט"ז) או שהמילוי מחשיב אותו ללחם (מגן אברהם ומשנה ברורה).

**ספיקות:** במצב זה נחלקו האחרונים האם יברך מזונות ויוגדר כ'פת הבא בכסנין' (השולחן ערוך והט"ז), או שיאכל בתוך הסעודה (הב"ח).

שיעור קביעות סעודה

דיברנו פעמים רבות על שיעור קביעות סעודה, אך לא בארנו מהו אותו שיעור. ראשית, יש לשאול אם מדובר בשיעור שביעה או ברצון לשבוע ולקבוע על זה ארוחה? שנית, אם מדובר בשיעור – האם מדובר בשיעור קבוע לכולם או שיעור שונה לכל אדם ואדם? לבסוף, אם מדובר בשיעור קבוע, מהו אותו שיעור?

1. שיעור שביעה לעומת רצון לשבוע:

הטור, השולחן ערוך וערוך השולחן כותבים בפירוש שמדובר בשיעור. המגן אברהם חולק עליהם וסובר שאם קבע סעודתו על זה (גם אם דברים אחרים שאכל גרמו לו לשבוע) יברך המוציא וברכת המזון.

1. שיעור קבוע לכולם או שיעור אישי לכל אדם ואדם:

הטור, השולחן ערוך, הלבושי שרד וערוך השולחן פוסקים שבשיעור שכולם רגילים לקבוע עליו, אף על פי שהאוכל לא שבע ממנו יברך על הסעודה "המוציא" וברכת המזון.

1. השיעור שעליו יברך "המוציא" וברכת המזון:

רעק"א כותב שהשיעור הוא ג' או ד' ביצים, כמו השיעור שיש בעירובי חצרות. ערוך השולחן כותב שהשיעור הוא חצי עישרון. המשנה ברורה מביא שבגלל שנחלקו בדבר זה, ראוי להחמיר ולברך "המוציא" וברכת המזון החל משיעור של ד' ביצים.

הרב מלמד כותב בפניני הלכה (ברכות ו', ד') כי צריך שיתקיימו שני תנאים:

א. שיאכל לפחות שיעור של ארבע ביצים מאותו מאכל[[2]](#footnote-2).

ב. שישבע מכל מה שהוא אוכל באותה ארוחה כמו כל ארוחה רגילה.

המשנה ברורה מוסיף שבמקרה בו אוכל ביחד עם הפת מאכלים נוספים, אזי שיעור הפת לקביעת סעודה משתנה בהתאם לשיעור שרגילים אנשים לשבוע בו עם מאכלים נוספים.

שיעור ביצה

מקובלנו שנחלקו ביחס לשיעור הביצים בשתי מחלוקות עיקריות:

א. מהו הגודל המדובר?

ב. האם מדובר בנפח או במשקל?

לגבי הגודל, נחלקו הגר"ח נאה, החזון אי"ש והרב מלמד ביחס לגודל ביצים, אם מדובר ב–54 סמ"ק (הגר"ח נאה), ב–100 סמ"ק (חזון אי"ש) או ב–50 סמ"ק (הרב אליעזר מלמד).[[3]](#footnote-3)

לגבי השאלה אם מדובר בנפח או במשקל, דנו בכך הפוסקים: באופן כללי, ספרדים נהגו למדוד לפי משקל ואשכנזים נהגו למדוד לפי נפח. לדעתי נראה כי יש למדוד לפי הנפח, כי שיעורי המדידה נבדקו לפי אמות מידה של אצבע, טפח וכד' שהן מידות נפח ולא משקל קבוע.

על פי כל האמור לעיל, יוצא שלדעת רעק"א צריך שיאכל 200/216/400 סמ"ק על מנת שיתחייב. לדעת ערוך השולחן, צריך שיאכל 1,130/1,213/2,160 סמ"ק על מנת שיתחייב. כאמור, לדעת המגן אברהם, הדבר תלוי בשאלה אם שבע מהארוחה. הרב מלמד יצר מעין שילוב בין השיטות וכתב שצריך שיאכל לפחות 200 סמ"ק ושישבע מהארוחה.

1. \* תודה ליעקב וייס על הסיוע בהכנת המאמר. [↑](#footnote-ref-1)
2. יש לציין, כי הרב מלמד מביא שאין לאדם לחוש שמא הוא טועה בהערכת שיעור נפח 4 ביצים, כי מכך שנתנו שיעור זה בידי אנשים בלא מכשירי מדידה, משמע שידעו שלפעמים יטעו כלפי מעלה ולפעמים כלפי מטה, אלא שהכול תלוי בדעתו של האדם האוכל. [↑](#footnote-ref-2)
3. על מנת להמחיש את מידות הנפח, נציין כי כוס חד פעמית סטנדרטית היא 180 סמ"ק. [↑](#footnote-ref-3)